TRIBUNAL HALO PREPARATIVUS BA IMPLEMENTASAUN LEI ORGANIZASAUN JUDISIÁRIA
<p>Palásiu Prezidensiál Nicolau Lobato, Díli, 28 marsu 2022
Prezidente Tribunal Rekursu Deolindo dos Santos iha sorumutuk ho Prezidente Repúblika Francisco Guterres Lú Olo hateten katak agora dadaun halo preparativus ba implementasaun Lei Organizasaun Judisiária ne’ebé foin promulga.
Aprovasaun no Promulgasaun Lei Organizasaun Judisiáriu nian hala’o tanba haree ba nesesidade Timor-Leste nian atu bele fó liután justisa ba nia povu, hafoin UNTAET estabelese organizasaun judisiáriu iha territóriu iha tinan-2000.  Lei ne’e fó kbiit ba Estadu atu kria kondisoins sira hodi harii Tribunais ne’ebé haktuir iha Konstituisaun, hanesan Supremu Tribunal Justisa previstu iha artigu 124 Konstituisaun Repúblika. 
“Preparasaun parte Konsellu haree ba implementasaun Lei Organizasaun Judisiária foun ne’ebé Parlamentu Nasionál aprova ona no Prezidente Repúblika promulga ona, entrada em vigor ona. Kestaun ligadu ho tékniku sira ami halo nusa mak serbisu hamutuk  orgaun kompetente sira atu bele fó reposta ne’ebé di’ak  no lais liután ho lei foun ne’ebé iha ona,”  Prezidente Tribunal Rekursu hateten.
Lei Organizasaun Judisiária promulga iha 1 dezembru 2021 no publika iha Jornal Repúblika iha 2 dezembru. 
Ba jornalista sira, Prezidente Tribunal Rekursu hateten katak hafoin simu rezultadu apuramentu provizoriu husi Comissão Nacional de Eleições (CNE), Tribunal iha oras 72 nia larna tenke deklara rezultadu eleisaun Prezidente Repúblika ne’ebé hala’o iha 19 marsu 2022.
“Prazu define iha lei, prazu substantivu, dehan katak hakarak ka lakohi Tribunal tenke deside iha oras 72 nia laran, labele liu,” Deolindo dos Santos hateten.
Tribunal Rekursu seidauk simu rezultadu apuramentu provizoriu husi CNE. Bainhira CNE remete ona, Tribunal iha 72 oras atu pronunsia rezultadu, labele liu prazu no iha parte seluk sei fó serteza ba kandidatu sira kona-ba rezultadu final eleisaun Prezidente Repúblika nian.
</p>
MÍDIA PR.
Francisco Amaral, Media Presidência da República Democrática de Timor-Leste
<a rel="nofollow" class="external text" href="https://www.facebook.com/photo/?fbid=339702181533079&amp;set=pcb.339702238199740">Presidência da República Democrática de Timor-Leste</a>